b'\n_START_ARTICLE_\nHamar bryggeri\n_START_PARAGRAPH_\nHamar bryggeri var et bryggeri p\xc3\xa5 Hamar som ble grunnlagt i 1856 og bygget i perioden 1856 til 1857. Bryggeriet var kjent for sin omfattende eksport av \xc3\xb8l, samt av julebrusen Hamar Julebrus, som n\xc3\xa5 produseres av Ringnes bryggeri under navnet Hamar og Lillehammer julebrus. Bygningsmassen til Hamar bryggeri er i dag eiet av Utstillingsplassen Eiendom som har revet de gamle produksjons- og lagerbygningene til fordel for et st\xc3\xb8rre leilighetsprosjekt og delvis restaurert den gamle hovedbygningen til kontorer, men bevart det gamle brygghuset og Gildehallen. Den gamle hovedbygningen fra 1857 er utvendig vernet.\n_START_SECTION_\nBryggeriets historie\n_START_PARAGRAPH_\nHamar bryggeri og dens f\xc3\xb8rste bygning ble bygget i perioden 1856 til 1857 av et aksjeselskap best\xc3\xa5ende av ulike forretningsmenn og g\xc3\xa5rdbrukere fra distriktet rundt. I denne perioden eksisterte det allerede et bryggeri i distriktet under navnet Vangs Bryggeri som hadde tilholdssted p\xc3\xa5 \xc3\x85ker g\xc3\xa5rd i Vang, samtidig som Gjestvangs bryggeri eller det s\xc3\xa5kalte \xc2\xabJernbanebryggeriet\xc2\xbb ble dannet. En av de st\xc3\xb8rste eierne med en 1/3 aksjeportef\xc3\xb8lje i Hamar bryggeri var for \xc3\xb8vrig bryggerimester og disponent Gunerus Flakstad, som var ansatt ved Vangs Bryggeri. Hamar bryggeri lanserte og markedsf\xc3\xb8rte sin f\xc3\xb8rste \xc3\xb8l den 22. juni 1857, samme \xc3\xa5r som det ble registrert 343 bryggerier i virksomhet p\xc3\xa5 landsbasis._NEWLINE_I 1868 gikk Hamar bryggeri konkurs som f\xc3\xb8lge av den store konkurransen, noe som gjorde at eierinteressene bak Vangs Bryggeri med disponent Flakstad, brukseier A. S\xc3\xa6hlie og enkefru Todderud kj\xc3\xb8pte opp Hamar bryggeri p\xc3\xa5 konkursauksjon og samtidig la ned driften ved Vangs. Ved den nye oppstarten vokste bedriften markant i st\xc3\xb8rrelse, og i 1871 hadde bryggeriet en betydelig eksport til blant annet S\xc3\xb8r-Amerika. I 1882 ble det bygget en kj\xc3\xb8lebygning og i 1892 ble det bygget et bryggehus, noe som gjorde at Hamar bryggeri var regnet som et av de best innredede bryggerier i landet i 1890-\xc3\xa5rene._NEWLINE_I 1887 ble for \xc3\xb8vrig Hamar bryggeri et aksjeselskap, og under ledelse av Gunerius Flakstad var Hamar bryggeri ved inngangen til 1900-tallet Norges st\xc3\xb8rste \xc3\xb8leksport\xc3\xb8r, med over halvparten av \xc3\xa5rsproduksjonen eksportert til land over hele verden. I 1892 ble for \xc3\xb8vrig Grand Hotell ved jernbanestasjonen bygget ved hjelp av finansiering fra Hamar bryggeri. I 1890 ble Elverum Bryggeri kj\xc3\xb8pt opp og tatt over av Hamar Bryggeri, og skiftet i 1909 navn til Elverum Bryggeri og Mineralvann, som siden opph\xc3\xb8rte i 1949. Fra denne perioden og frem til midten av 1970-tallet fungerte lokalene i Elverum som distribusjonslager for Hamar bryggeri._NEWLINE_I 1952 ble det bygget et administrasjonsbygg med fasade mot Storhamargata, med Gildehallen i kjelleren for sosiale arrangementer. Siden 1967 samarbeidet Hamar bryggeri med Lillehammer bryggeri om distribusjon av Coca-Cola, Seven-Up og Schweppes. I 1983 fors\xc3\xb8kte Hamar bryggeri \xc3\xa5 kj\xc3\xb8pe opp Lillehammer bryggeri, men m\xc3\xa5tte se at Nora Industrier heller kj\xc3\xb8pte opp nabobryggeriet. I 1984 gikk bryggeriet med 3,6 millioner i overskudd._NEWLINE_I mars 1987 fusjonerte bryggeriet med L\xc3\xb8iten Br\xc3\xa6nderi under navnet L\xc3\xb8iten Industrier AS. Samme m\xc3\xa5ned begynte Hamar bryggeri som tapper av mineralvannsprodukter etter avtale med PepsiCo Inc., som gikk p\xc3\xa5 retten til \xc3\xa5 fremstille Pepsi-Cola for salg og distribusjon i \xc3\xb8stlandsomr\xc3\xa5det, etter at den gamle avtalen med Nora ble avsluttet. I l\xc3\xb8pet av v\xc3\xa5ren 1987 inngikk de en avtale for produksjon og salg av det nederlandske \xc3\xb8let Amstel._NEWLINE_30. oktober 1987 ble det kjent at L\xc3\xb8iten Industrier ville bli kj\xc3\xb8pt opp av Nora Industrier, som blant annet eide Ringnes. I l\xc3\xb8pet av sju m\xc3\xa5neder gikk L\xc3\xb8iten Industrier med sju millioner i underskudd, p\xc3\xa5 grunn av stor nedgang i salg av \xc3\xb8l- og mineralvann. _NEWLINE_Ledelsen i L\xc3\xb8iten Industrier ble kritisert i etterkant av at salget ble kjent, s\xc3\xa6rlig fordi de hadde v\xc3\xa6rt veldig positive til egen drift et halvt \xc3\xa5r tidligere. Hamar Bryggeri sa opp flere av avtalene sine, blant annet med Pepsi og Mack. Pepsi gikk til rettssak og krevde at bryggeriet fortsatte \xc3\xa5 produsere brusen deres, men tapte i namsretten i november, en dom som ble stadfestet av lagmannsretten i januar 1988. En ny rettssak i 1989 f\xc3\xb8rte til at Nora Industrier m\xc3\xa5tte betale 4,7 millioner i erstatning til PepsiCo. Pepsi krevde i utgangspunktet over 12 millioner._NEWLINE_21. desember gikk den ekstraordin\xc3\xa6re generalforsamlingen inn for sammensl\xc3\xa5ingen, med 151\xc2\xa0257 stemmer for og 21\xc2\xa0657 stemmer mot. 1. januar 1988 ble Hamar bryggeri innlemmet i Nora industrier._NEWLINE_I februar 1988 skiftet bryggeriet navn til Hamar Lillehammer Bryggeri.\n_START_SECTION_\nBryggeriet i nyere tid\n_START_PARAGRAPH_\nOvertakelsen av Hamar bryggeri f\xc3\xb8rte til omstruktureringer ved at \xc3\xb8lproduksjonen ble nedlagt i 1991 samt at mineralvannsproduksjonen ble nedlagt i 1993. Etter denne perioden ble Hamar bryggeri et lager for Ringnes, samtidig som administrasjonen ble opprettholdt. De f\xc3\xb8rste bygningene fra andre halvdel av 1800-tallet og oppstarten av bryggeriet ble vernet og utgj\xc3\xb8r i dag en del av Ringnes administrasjon som salgs\xe2\x80\x93 og distribusjonskontor. Tapperibygningen og lagerbygget ble rundt 2003 revet til fordel for et st\xc3\xb8rre boligprosjekt med seks byggetrinn for leilighetsblokker med opptil seks etasjer, som har ferdigstillelse vinteren 2010.'